Райнер Мария Рилке
Обичам своя тъмен час, когато…

Превод от немски: Ана Александрова, —

chitanka.info

Обичам своя тъмен час, когато

все по-вглъбени тънат сетивата;

живота ежедневен препрочитам

като писма във чувствата ми скрити —

легенда и далечна, и позната.

Повторно в мен животът ми потича,

от времето откъснат съществува.

И на дърво съзряващо приличам

над гроба на едно момче. То чува

прегърнато от корените топли,

че шепнат листи… Сбъднат му се струва

съня изгубен в песни и във вопли.

Издание: сп. „Пламък“, брой 9–10, 01.09.2002

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.